7.2.2023.
LV
Eiropas Savienības Oficiālais Vēstnesis
C 47/133 Trešdiena, 2022. gada 6. jūlijs
M. tā kā, lai pārvarētu šo daudzdimensionālo un daudzšķautņaino krīzi, ir nepieciešams ātri revitalizēt multilaterālismu; tā kā miera un drošības, pamatbrīvību un demokrātijas apdraudējums, klimata pārmaiņas, bioloģiskās daudzveidības zudums, vides degradācija, katastrofu riska pārvaldība, globālās sabiedrības veselības problēmas, protekcionisma palielināšanās, dezinformācija, ārvalstu iejaukšanās, dzimumu līdztiesība, ilgtspējīga attīstība un vispārēja nabadzības un nevienlīdzības padziļināšanās ir dažas no neatliekamajām problēmām, kādas pasaulē šobrīd jārisina; tā kā noturīgus un ilgtspējīgus risinājumus minētajām, kā arī nākotnē iespējamām problēmām starptautiskā sabiedrība spēs rast vienīgi ar nostiprinātu multilaterālu kārtību un politisko vadību;
N. tā kā, lai revitalizētu un aizstāvētu multilaterālismu, Eiropas Savienībai ir jāpalīdz uzturēt multilaterālo institūciju un starptautisko organizāciju dzīvotspēju un darbību, vienlaikus cenšoties padziļināt sadarbību ar līdzīgi domājošiem partneriem, lai cīnītos par savām vērtībām un interesēm; tā kā šīs koalīcijas mainīsies atkarībā no aplūkojamiem jautājumiem, un tam nevajadzētu apdraudēt esošās institūcijas; tā kā ES būtu jācenšas veidot atvērtas koalīcijas, nevis ekskluzīvus klubus; tā kā ES ir jāatrod jauni veidi, kā sadarboties ar dienvidu puslodes valstīm un šī sadarbība jāīsteno kā vienlīdzīgiem partneriem uz savstarpēji vienlīdzīgiem pamatiem;
O. tā kā klimata pārmaiņas un Covid-19 pandēmija ir parādījušas, cik nozīmīgs pasaulei ir globālais sabiedriskais labums un politiska prioritāte šajā ziņā, piemēram, inter alia iekļaujoša, droša un uzticama piekļuve veselības aprūpei, tīram gaisam, ūdenim, pārtikai un citiem resursiem, izglītībai, tehnoloģijām un kibertelpai; tā kā Covid-19 pandēmija mums ir atgādinājusi par acīmredzamu faktu, proti, saskaroties ar pandēmiju, mūsu veselības drošības ķēde ir vien tik stipra kā vājākā veselības sistēma; tā kā Covid-19, lai vai kur, apdraud cilvēkus un ekonomiku visā pasaulē; tā kā piekļuve globālajiem sabiedriskajiem labumiem un politiskie risinājumi, kuru mērķis ir standartizēt un paplašināt šādu piekļuvi valstīs un kopienās, prasa globālu sadarbību mērķu, kopēju minimālo standartu un aktīva atbalsta jomā, lai sasniegtu visneaizsargātākās valstis un kopienas; tā kā šajā ziņā ir vajadzīga efektīva multilaterāla programma, kas orientēta uz globāliem sabiedriskajiem labumiem un pārvaldības struktūrām, kuras pastiprina piekļuvi šādiem labumiem; tā kā efektīvu politisko dialogu, sadarbību un īstenošanu piekļuvē globāliem sabiedriskiem labumiem nekādā gadījumā nevar un nedrīkst nodalīt no pamattiesību un cieņas veicināšanas un aizsardzības, kā arī pilnvērtīgu iespēju nodrošināšanas visiem cilvēkiem, jo īpaši neaizsargātākajām grupām; tā kā Covid-19 pandēmija parādīja, cik svarīgs ir PVO darbs un PVO spēja ātri un efektīvi pārvaldīt reaģēšanu uz pandēmiju, taču vienlaikus atklājās arī bažas raisoši aspekti, piemēram, mēģinājumi šajā nolūkā iejaukties PVO rīcībā un manipulēt ar to;
P. tā kā viens no nopietnākajiem miera un starptautiskās drošības apdraudējumiem joprojām ir terorisms;
Q. tā kā autoritāro un totalitāro režīmu un neliberālu valdību aizvien lielākā uzstājība multilaterālos forumos un starptautiskās organizācijās, tostarp mēģinājumi vājināt un mainīt starptautiskās normas, un spēcīgā iesaiste attiecīgo starptautisko organizāciju un multilaterālo forumu pārvaldībā un lēmumu pieņemšanā, var radīt asimetriskas, mazāk efektīvas un neobjektīvas politiskas reakcijas un nevienlīdzīgus darbības apstākļus visiem pārējiem starptautiskās sabiedrības locekļiem un krietni vājināt starptautiskās sabiedrības apņemšanos aizsargāt un veicināt universālās vērtības un vispārējās tiesības; tā kā individuālas darba kārtības, vienpusējas darbības un iesaistes un atbalsta trūkums daudzpusējiem risinājumiem vēl vairāk var apdraudēt multilaterālismu, kas ir būtisks organizējošs princips transnacionālu problēmu risināšanai; tā kā šajā sakarībā ir svarīgi vēlreiz apstiprināt tādas vērtības kā uz noteikumiem balstīta pārvaldība, starptautiskā sadarbība un apņemšanās ievērot pamattiesības un patiesi vienlīdzīgus darbības apstākļus visiem starptautiskās sabiedrības dalībniekiem; tā kā šo mērķu sasniegšanā izšķirīga nozīme būs attiecīgām starptautiskām organizācijām un multilaterāliem forumiem; tā kā šie mērķi ne tikai ļaus efektīvāk un pozitīvi ietekmēt politiku globālo problēmu risināšanā, bet arī ierobežos un novērsīs konfliktu risku;